**IHMISOIKEUDET JA STIGMA SOMALIAN TUBERKULOOSITYÖSSÄ**

Tuberkuloosi on yleinen terveysongelma Somaliassa, mutta yleisyy­destään huolimatta se on usein vaiettu sairaus – tuberkuloosiin liittyy Somaliassa vahva stigma. Ihmiset saattavat ajatella tuberkuloosin ole­van vain köyhien sairaus. Joidenkin mielestä tuberkuloosi on rangais­tus omista tai jonkun läheisen pahoista teoista.

LSV:n vuonna 2017 Somaliassa teettämän kyselyn mukaan tuberku­loosi herättää ihmisissä pelkoa (85,5 % vastanneista, N=169). Tuberku­loosia sairastavien läheiset ja yhteisö saattavat suhtautua tuberkuloo­sia sairastavaan hyljeksivästi. LSV:n kyselyssä 60 % vastanneista kertoi välttelevänsä tuberkuloosia sairastavia yhteisössään ja lähipiirissään.

LSV:n tuberkuloosityössä on huomattu stigman olevan Somaliassa keskeinen hyvän hoidon este. Stigma saattaa olla niin vahva, ettei ih­minen hakeudu hoitoon, vaikka tietäisi sitä tarvitsevansa.

Stigman hälventäminen on tärkeää, sillä tuberkuloosi leviää huoles­tuttavaa vauhtia Somaliassa. Vain alle 40 prosenttia sairastuneista ih­misistä diagnosoidaan. Mikäli ihmiset eivät hakeudu hoitoon häpeän tai tiedon puutteen vuoksi, on tuberkuloosityö kestämättömällä poh­jalla.

LSV:n tuberkuloosityötä ohjaa ”Tuberkuloosihoidon peruskirja poti­laille” (”The Patients’ Charter for Tuberculosis Care”), joka YK:n Stop TB Partnershipin yhdessä tuberkuloosipotilaiden kanssa laatima perus­kirja tuberkuloosipotilaan oikeuksista ja velvollisuuksista.

Peruskirjan ohjaavat periaatteet ovat potilaskeskeisyys ja ihmisoikeu­det. Sen tavoitteena on tuberkuloosipotilaiden ja heidän yhteisöjensä voimaannuttaminen tiedon lisäämisellä, positiivisilla ja avoimuuteen pohjautuvilla hoitosuhteilla sekä laadukkaalla ja tehokkaalla hoidolla.

Stigmaa vastaan pyritään taistelemaan pitkäkestoisesti monin eri tavoin. Asenteiden muutos vie aikaa. Yhteisössä annetaan tietoa sai­raudesta ja korjataan ihmisten virheellisiä käsityksiä tuberkuloosista, sen syistä ja hoidosta. Uskonnolliset ja perinteiset johtajat on otettu mukaan tähän työhön, sillä heillä on paljon vaikutusvaltaa ihmisten mielipiteisiin. Yhteisöjen johtajat ovat osallistuneet innokkaasti LSV:n koulutuksiin ja vieneet tietoa eteenpäin yhteisön parissa.

LSV on ollut mukana perustamassa Somalimaahan potilasfoorumia, jossa jaetaan tietoa ja ihmisten tarinoita hoidosta ja toipumisesta. Foorumilla myös ajetaan potilaiden oikeutta tulla kuulluksi ja vaikut­taa hoitokäytäntöihin.

*Teksti: Mariko Sato*

LSV:n ohjelmapäällikkö

*Kuva: Mustafa Saeed*